el en en el el el el el el el el el el el el el el en en el el el el el el el el el el el el el el en el el el fr el el el el el el en en en en en el sv en fr sv fr el sv en en de sv el el el el el el el el el en el el el el el el el ru el el el el en el fr sv el fr fr el fr de el fr el el el en el el en en el el el el el el en en en
Με φανταστικό Παπασηφάκη το πόλο του Περιστερίου κέρδισε (9-8) μέσα στη Βουλιαγμένη! - ΓΣ ΠΕΡΙΣΤΕΡΙΟΥ
Με αντεπίθεση διαρκείας η ομάδα πόλο του Περιστερίου πέτυχε μεγάλη νίκη (9-8) στο Κολυμβητήριο του Λαιμού επί της Βουλιαγμένης, για την δέκατη αγωνιστική του 36ου Πρωταθλήματος υδατοσφαίρισης της Α1 Εθνικής Κατηγορίας.
Αναμφίβολα πρόκειται για μια από τις μεγαλύτερες νίκες του Συλλόγου στην υδατοσφαίριση, η οποία δείχνει και τις δυνατότητες που έχουν οι πολίστες του Κώστα Λούδη.
Ο από μηχανής θεός του ΓΣΠ ήταν ο Νικόλας Παπασηφάκης, ο οποίος με τέσσερα τέρματα στο τελευταίο οκτάλεπτο προσυπέγραψε τη μεγάλη νίκη οδηγώντας στην ανατροπή του σκηνικού που είχε διαμορφωθεί.
Στα δυο πρώτα οκτάλεπτα υπήρχε ισορροπία (2-2 και 1-1), όμως στο τρίτο οκτάλεπτο η Βουλιαγμένη, που διαθέτει τέσσερις διεθνείς αργυρούς ολυμπιονίκες, πήρε ένα προβάδισμα δυο τερμάτων (3-1). Στο τελευταίο όμως 8λεπτο οι πολίστες του Κώστα Λούδη έκαναν την αντεπίθεση τους και αφού πρώτα ισοφάρισαν με δυο γκολ σ’ ένα λεπτό φέρνοντας τον αγώνα στα ίσια (6-6) στη συνέχεια με πρωταγωνιστή τον Παπασηφάκη και με επιμέρους σκορ 2-5 πήρε τη μεγάλη νίκη.
Βουλιαγμένη (Κόλιανιν): Τζωρτζάτος, Μυλωνάκης 1, Αλυφραγκής, Γκιουβέτσης 3, Τρούλος, Πάπαριτς, Καλογερόπουλος 2, Χαλυβόπουλος, Καπότσης 2, Κουρούβανης, Σκουμπάκης, Ανδρεάδης, Καστρινάκης, Βλάσης.
Περιστέρι (Λούδης): Καραμπέτσος, Παπανικολάου, Φάρκας 1, Φάρμερ 2, Γερακούδης 1, Κουκουμάκης, Μπιτσάκος Χρ., Καρούντζος 1, Αγκόρτσας, Παπασηφάκης 4, Τοράκης, Λαδάς, Σαλτερής, Μυρίλος, Μπιτσάκος Αν.
Λούδης: «Σημαντική νίκη για την ιστορία του Περιστερίου»!
Πανευτυχής ήταν μετά το τέλος του αγώνα με την Βουλιαγμένη στο κολυμβητήριο του Λαιμού, ο προπονητής της ομάδας του ΓΣ Περιστερίου, Κώστας Λούδης.
«Ήταν μια νίκη που την πιστεύαμε. Ήρθαμε με στόχο τη νίκη, απλά θεωρώ ότι τα παιδιά αποδείξανε ένα μέρος των δυνατοτήτων που έχουν ως ομάδα με αυτή την εμφάνιση» ήταν τα πρώτα λόγια του τεχνικού του ΓΣΠ για το μεγάλο «διπλό» με τη Βουλιαγμένη και πρόσθεσε: «Μας πίκρανε και μας πείσμωσε η ήττα απο τον Πανιώνιο και σήμερα κατεβήκαμε αποφασισμένοι για το καλύτερο, με πάρα πολύ καλή άμυνα. Παίξαμε την καλύτερη άμυνα ως τώρα στο πρωτάθλημα και θεωρώ ότι η άμυνα μας ήταν αυτή που μας έδωσε τη νίκη. Ο Καραμπέτσος ήταν εξαιρετικός στο τέρμα. Παρότι βρεθήκαμε δυο γκολ πίσω στο τελευταίο 8λεπτο, πετύχαμε μια σημαντική νίκη για την ιστορία του Περιστερίου. Να κερδίζεις τη Βουλιαγμένη εκτός έδρας, είναι πολύ μεγάλη επιτυχία».
Όσο για τη συνέχεια, η ομάδα του ΓΣ Περιστερίου υποδέχεται στις 8 Ιανουαρίου τον Υδραϊκό. «Είναι ένα σημαντικό και δύσκολο παιχνίδι στην έδρα μας, χαιρόμαστε τώρα τη νίκη επί της Βουλιαγμένης και από τη Δευτέρα θα ξεκινήσουμε τις προπονήσεις για να είμαστε έτοιμοι για το πρώτο παιχνίδι της νέας χρονιάς με τον Υδραϊκό» συμπλήρωσε ο Κώστας Λούδης.
Σκληρό καρύδι, αλλά πλήρωσε το κενό διάστημα Στοίχισε το κακό ξεκίνημα – ευρεία ήττα από τη Βουλιαγμένη Έπεσε μαχόμενο το Περιστέρι Λούδης: «Θα κοιτάξουμε τη Βουλιαγμένη στα μάτια» Για τρία οκτάλεπτα άντεξε το πόλο του Περιστερίου με την πανίσχυρη Βουλιαγμένη [video] Λούδης: «Να επιστρέψουμε στις καλές εμφανίσεις με τη Βουλιαγμένη»!